
Kőbe gyökerezve. Kulturális identitásépítés Cserépváralján a 21. század elején

A dolgozatom célja, hogy egy település példáján keresztül választ találjon arra a kérdésre, miért és hogyan fogalmazza meg egy lokális közösség a saját kulturális identitását a 21. század elején? Az elemzés a bükkaljai aprófalvas térség egy településéről, Cserépváraljáról és azon belül jellegzetes építményeiről a barlanglakásokról szól. Ezek a 19. században kialakított lakóegységek az idők során többszöri funkcióváltáson mentek keresztül és többféle megítélésben részesültek, napjainkban pedig részei a helyi sajátosságokat reprezentáló turistalátványosságoknak. A feltett kérdésre ezeken az építményeken keresztül keresem a választ. A dolgozat két síkon halad: A tárgyi vonal elemzi az építmények formai és funkcionális változását, továbbá a szellemi sík értelmezi a barlanglakásokhoz való mindenkori viszonyulás változását. Mindez történeti háttér bemutatásával egészül ki, annak érdekében, hogy a lehető legegységesebb képet kaphassuk a napjainkban tapasztalható kultúraépítő folyamatokról. A tanulmányt három szakaszra bontva ökológiai, szociális és kulturális alapú építkezési időszakokat határoztam meg. Ezeken keresztül a kötődés- eltávolodás és újrakötődés folyamata figyelhető meg mind a lakáskultúra tárgyhasználatában, mind a szellemi viszonyulás terén. Az egykor természetes lakóhelyek a 20. század közepére a szegénység jeleivé váltak, elhagyták őket, szociális alapon negatív megítélésben részesültek. A 21. század elejére újra felfedezik őket és a lakások tér és tárgyi világát újraszerkesztve kulturális emlékezethelyeket alakítanak ki belőlük. E folyamat hátterében a mindenkori társadalmi és gazdasági problémák állnak, amik orvoslására a napjainkban érzékelhető kulturális identitásépítés az egyik reakció.



